ไทยคมปี 2553ยังขาดทุน
บริษัท ไทยคม&nbsp; แจ้งผลประกอบการประจำปี 2553ขาดทุนเกือบ 800 ล้านบาทเพิ่มขึ้นเท่าตัวจากปีก่อนเพราะไม่มีกำไรค่าเงิน
17 ก.พ. 2554

บริษัท ไทยคม  แจ้งผลประกอบการประจำปี 2553ขาดทุนเกือบ 800 ล้านบาทเพิ่มขึ้นเท่าตัวจากปีก่อนเพราะไม่มีกำไรค่าเงิน
บริษัทมีกำไรก่อนดอกเบี้ยจ่าย ภาษี และค่าเสื่อมราคา (EBITDA) จำนวน 1,976 ล้านบาท และมีผลการดำเนินงานขาดทุนสุทธิ 789 ล้านบาท มีอัตราส่วนเงินกู้ยืมสุทธิต่อส่วนทุน 0.57 เท่า เพิ่มขึ้นเล็กน้อยจาก 0.56 เท่า ณ สิ้นปี 2552  มีกระแสเงินสดสุทธิได้มาจากกิจกรรมดำเนินงานในปี 2553 ทั้งสิ้น 1,835 ล้านบาท และมีเงินสดคงเหลือ ณ วันที่ 31 ธันวาคม 2553 เป็นเงินทั้งสิ้น 1,272 ล้านบาท
รายได้จากการให้บริการดาวเทียมไทยคม 2 และ 5 และบริการที่เกี่ยวเนื่อง จำนวน 2,238 ล้านบาท ลดลง 4.3% จาก 2,338 ล้านบาท ในปี 2552 โดยมีสาเหตุหลักจากค่าเงินบาทต่อเหรียญสหรัฐมีการปรับตัวแข็งค่าขึ้น  อย่างไรก็ตามปริมาณเช่าช่องสัญญาณดาวเทียมยังคงเพิ่มขึ้นจากการเติบโตของธุรกิจการแพร่สัญญาณโทรทัศน์ผ่านดาวเทียม  โดยจำนวนช่องรายการโทรทัศน์บนไทยคมเพิ่มขึ้นจาก 283 ช่องรายการเมื่อปี 2552 เป็น 358 ช่องรายการในปี 2553 
ขณะที่รายได้จากการให้บริการดาวเทียมไทยคม 4 จำนวน 2,360 ล้านบาท เพิ่มขึ้น 192 ล้านบาท หรือร้อยละ 8.9  จาก 2,168 ล้านบาทในปี 2552 เนื่องจากรายได้จากการบริการที่เพิ่มขึ้น 449 ล้านบาทหรือร้อยละ 38.0 ตามปริมาณการใช้งานแบนด์วิดท์ที่เพิ่มขึ้นอย่างมากในประเทศญี่ปุ่น อินเดีย ออสเตรเลีย และนิวซีแลนด์ 
บริษัท มีรายได้จากธุรกิจบริการโทรศัพท์ในกัมพูชาและลาว 1,453 ล้านบาท ลดลงร้อยละ 32.3 จากปีก่อน เนื่องจากมีการแข่งขันกันอย่างรุนแรงของตลาดโทรศัพท์เคลื่อนที่ในประเทศกัมพูชา อย่างไรก็ตาม ณ สิ้นปี 2553 มียอดผู้ใช้บริการในระบบของทั้งสองประเทศรวมทั้งสิ้น 2,382,214 ราย โดยมียอดผู้ใช้บริการโทรศัพท์เคลื่อนที่แบบ prepaid ของ LTC เพิ่มขึ้นกว่าปีที่ผ่านมา ส่งผลให้ยอดผู้ใช้บริการรวมของ LTC เพิ่มขึ้นกว่าร้อยละ 22.2 จากปีก่อน  
สำหรับธุรกิจการให้บริการอินเทอร์เน็ตและสื่อมีรายได้ 649 ล้านบาท เพิ่มขึ้น 114 ล้านบาทหรือร้อยละ 21.3  เมื่อเทียบกับปี 2552 โดยมียอดจำหน่าย DTV ในประเทศไทย  กัมพูชาและลาว ณ สิ้นปี 2553 แล้วทั้งสิ้นประมาณ 945,164 ชุด เพิ่มขึ้น 352,278 ชุด จาก ณ สิ้นปี 2552 และ บมจ. ซีเอส ล็อกซอินโฟ (“CSL”) ประกาศจ่ายเงินปันผล จำนวน 0.50 บาท/หุ้น โดยเป็นเงินปันผลระหว่างกาลและจ่ายผลตอบแทนให้แก่ผู้ถือหุ้นแล้วจำนวน 0.25 บาท/หุ้น